《晴日纵步二首》
宋代·苏籀

云际潺湲入下田，田塍级级逗平泉。
羊肠荦确褰裳过，蜗壳跧藏插槿边。
荷蓧何人行叹息，馈浆与客更留连。
丹霞翠雾皆招隐，一抹残阳众木颠。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。